CELEX: 62014TO0347(04)
Language: hu
Date: 2017-07-19 00:00:00
Title: A Törvényszék végzése (hatodik tanács), 2017. július 19.#Olga Stanislavivna Yanukovych, en qualité d'héritière de Viktor Viktorovych Yanukovych kontra Az Európai Unió Tanácsa.#Eljárás – Végzés értelmezése.#T-347/14. INTP. sz. ügy.

A TÖRVÉNYSZÉK VÉGZÉSE (hatodik tanács)
      2017. július 19. (
            *1
         )
      „Eljárás – Végzés értelmezése”
      A T‑347/14. INTP. sz. ügyben,
      
         Olga Stanislavivna Yanukovych mint Viktor Viktorovych Yanukovych örököse (lakóhelye: Kijev [Ukrajna], képviseli: M. T. Beazley QC),
      felperes
      kontra
      az Európai Unió Tanácsa (képviselik: J.‑P. Hix és P. Mahnič Bruni, meghatalmazotti minőségben)
      alperes,
      támogatja:
      az Európai Bizottság (képviselik kezdetben: S. Bartelt és D. Gauci, később: E. Paasivirta és J. Norris‑Usher, meghatalmazotti minőségben)
      beavatkozó fél,
      a 2016. július 12‑én hozott Yanukovych kontra Tanács végzés (T‑347/14, EU:T:2016:433) értelmezése iránt benyújtott kérelem tárgyában,
      A TÖRVÉNYSZÉK (hatodik tanács),
      tagjai: G. Berardis elnök (előadó), D. Spielmann és Csehi Z. bírák,
      hivatalvezető: E. Coulon,
      meghozta a következő
      Végzést
      
               1
            
            
               A Törvényszék Hivatalához 2017. február 10‑én benyújtott keresetlevelével a felperes, Olga Stanislavivna Yanukovych – mint Viktor Viktorovych Yanukovych örököse – a Törvényszék eljárási szabályzatának 168. cikke alapján kérelmet terjesztett elő a 2016. július 12‑iYanukovych kontra Tanács végzés (T‑347/14, a továbbiakban: alapügyben hozott végzés, EU:T:2016:433) rendelkező része 3. pontjának értelmezése iránt.
            
         
               2
            
            
               Az alapügyben hozott végzés rendelkező része a következőképpen szól:
               
                        „1)
                     
                     
                        A Törvényszék az ukrajnai helyzetre tekintettel egyes személyekkel, szervezetekkel és szervekkel szembeni korlátozó intézkedések meghozataláról szóló, 2014. március 5‑i 2014/119/KKBP tanácsi határozat eredeti változatának és az ukrajnai helyzetre tekintettel egyes személyekkel, szervezetekkel és szervekkel szembeni korlátozó intézkedések meghozataláról szóló, 2014. március 5‑i 208/2014/EU tanácsi rendelet eredeti változatának Viktor Viktorovych Yanukovychot érintő részeit megsemmisíti.
                     
                  
                        2)
                     
                     
                        A Törvényszék a keresetet ezt meghaladó részében elutasítja.
                     
                  
                        3)
                     
                     
                        A Törvényszék a keresetlevélben foglalt megsemmisítés iránti kérelem tekintetében az Európai Unió Tanácsát kötelezi saját költségein kívül az Olga Stanislavivna Yanukovych mint V. Viktorovych Yanukovych örököse részéről felmerült költségeinek viselésére.
                     
                  
                        4)
                     
                     
                        A Törvényszék a kereseti kérelmet kiigazító beadványban foglalt megsemmisítés iránti kérelem tekintetében Olga Stanislavivna Yanukovychot mint V. Viktorovych Yanukovych örökösét kötelezi saját költségein kívül a Tanács részéről felmerült költségek viselésére.
                     
                  […]”
            
         
               3
            
            
               Az értelmezés iránti kérelmében a felperes azt állítja, hogy az alapügyben hozott végzés rendelkező részének 3. pontja kétértelműséget hordoz terjedelmét, és különösen azon kérdést illetően, hogy a V. Viktorovych Yanukovych – aki ekkor még életben volt – részéről felmerült költségeket ki lehet‑e zárni. Az alapügyben hozott végzés rendelkező része említett pontjának tisztán szó szerinti értelmezéséből ugyanis az következik, hogy a keresetlevélben foglalt megsemmisítés iránti kérelmet illetően az Európai Unió Tanácsát kizárólag a felperes – mint V. Viktorovych Yanukovych örököse – részéről felmerült költségek viselésére kötelezte a Törvényszék, a V. Viktorovych Yanukovych részéről a halála előtt felmerült költségek viselésére viszont nem. A felperes e tekintetben arra hivatkozik, hogy az alapügyben hozott végzés összefüggéseire és tartalmára tekintettel e végzés rendelkező részének 3. pontját úgy kell értelmezni, hogy az a keresetlevélben foglalt megsemmisítés iránti kérelmet illetően magában foglalja a V. Viktorovych Yanukovych részéről halála előtt felmerült valamennyi megtérítendő költséget, valamint a felperes részéről a V. Viktorovych Yanukovych halálát követően felmerült valamennyi megtérítendő költséget.
            
         
               4
            
            
               A felperes így azt kéri, hogy a Törvényszék:
               
                        –
                     
                     
                        állapítsa meg, hogy az alapügyben hozott végzés rendelkező részének 3. pontját úgy kell értelmezni, hogy a Tanács viseli saját költségeit, valamint a keresetlevélben foglalt megsemmisítés iránti kérelem tekintetében a felperes és V. Viktorovych Yanukovych részéről felmerült költségeket;
                     
                  
                        –
                     
                     
                        a jelen értelmezés iránti kérelem vitatása esetén kötelezze a Tanácsot az e kérelemmel megindított eljárás költségeinek viselésére, ellenkező esetben pedig határozzon úgy, hogy mindegyik fél maga viseli saját költségeit.
                     
                  
         
               5
            
            
               A Törvényszék Hivatalához 2017. március 17‑én benyújtott levelében az Európai Bizottság kijelentette, hogy nem kíván észrevételt tenni a jelen értelmezés iránti kérelemmel kapcsolatban.
            
         
               6
            
            
               A Tanács az értelmezés iránti kérelemre vonatkozóan 2017. március 27‑én benyújtott észrevételeiben legelőször is kifejti, hogy nem ért egyet a felperes által hivatkozott szó szerinti értelmezéssel. A Tanács szerint az alapügyben hozott végzés rendelkező részének 3. pontját úgy kell értelmezni, hogy a keresetlevélben foglalt megsemmisítés iránti kérelmet illetően a megtérítendő költségek a V. Viktorovych Yanukovych részéről a haláláig felmerült költségeket foglalják magukban. Ezen értelmezés egyértelműen következik nemcsak maga a rendelkező rész említett pontjának szövegéből, hanem az alapügyben hozott végzés 96. és 97. pontjából is. A Tanács e tekintetben rámutat arra, hogy azzal szemben, amit a felperes állítani látszik, a megtérítendő költségeket azon, a keresetlevélben foglalt megsemmisítés iránti kérelemre tekintettel kell meghatározni, amelynek tekintetében a pernyertes fél jogosult a megtérítendő költségek megfizetésére, és nem a pernyertes félnek minősülő személy tekintetben. Végül a jelen eljárás költségeit illetően a Tanács azt kéri, hogy a Törvényszék mindegyik felet kötelezze a saját költségeinek viselésére.
            
         
               7
            
            
               E tekintetben meg kell jegyezni, hogy az Európai Unió Bírósága alapokmányának 43. cikke előírja, hogy ha egy ítélet értelme vagy hatálya kétséges, bármelyik fél vagy az Unió bármelyik intézménye kérelmére az Unió Bírósága azt értelmezi, ha érdekeltségüket valószínűsítik.
            
         
               8
            
            
               A valamely ítélet vagy végzés értelmezése iránti kérelmet nemcsak az érintett bírósági határozat rendelkező részére tekintettel kell vizsgálni, hanem az annak szükséges alátámasztását képező indokokra tekintettel is, mivel ezek nélkül nem lehet megállapítani a rendelkező részben foglaltak pontos értelmét (lásd analógia útján: 2008. október 23‑iPeople’s Mojahedin Organization of Iran kontra Tanács ítélet, T‑256/07, EU:T:2008:461, 60. pont).
            
         
               9
            
            
               A jelen esetben az alapügyben hozott végzés értelmezése iránti kérelem e végzés rendelkező részének 3. pontjára irányul, amely kifejezetten a keresetlevélben foglalt megsemmisítés iránti kérelemmel kapcsolatos költségekre vonatkozik, míg az alapügyben hozott végzés rendelkező részének 4. pontja kifejezetten a kiigazítási kérelemben foglalt megsemmisítés iránti kérelemmel kapcsolatos költségekre. Márpedig az alapügyben hozott végzés 96. pontjából következik, hogy a Törvényszék az eljárási szabályzat 134. cikkének (2) bekezdése alapján határozott az eljárási költségekről, amelynek értelmében több pervesztes fél esetén a Törvényszék határoz a költségek megosztásáról. Következésképpen, mivel az alapügyben hozott végzés 97. pontjában a Törvényszék megállapította, hogy a Tanács a keresetlevélben foglalt megsemmisítés iránti kérelem tekintetében pervesztes lett, a felperes kérelmének megfelelően a Tanácsot kötelezte az e kérelemmel kapcsolatos költségek viselésére, ugyanakkor a Tanács kérelmének megfelelően a felperest kötelezte a kereseti kérelmet kiigazító beadványban foglalt megsemmisítés iránti kérelemmel kapcsolatos költségek viselésére.
            
         
               10
            
            
               A fentiek összességéből az következik, hogy az alapügyben hozott végzés rendelkező részének 3. pontját úgy kell értelmezni, hogy a keresetlevélben foglalt megsemmisítés iránti kérelem tekintetében egyaránt kiterjed a V. Viktorovych Yanukovych részéről a halála előtt felmerült költségekre, valamint a felperes részéről felmerült költségekre, mivel – amint azt az alapügyben hozott végzés 67. pontja kifejti – az eredetileg a V. Viktorovych Yanukovych által indított megsemmisítés iránti keresetet a halálát követően a felperes mint annak egyetemes jogutódja folytatta, és végül pernyertes lett az említett kereset tekintetében.
            
         A költségekről
      
               11
            
            
               Az eljárási szabályzat 133. cikke alapján a költségekről az eljárást befejező ítéletben vagy végzésben kell határozni. A jelen ügy körülményei között úgy kell határozni, hogy mindegyik fél maga viseli saját költségeit.
            
         
               12
            
            
               Az eljárási szabályzat 138. cikkének (1) bekezdése értelmében az eljárásba beavatkozó intézmények maguk viselik saját költségeiket.
            
          
            
               A fenti indokok alapján
               A TÖRVÉNYSZÉK (hatodik tanács)
               a következőképpen határozott:
            
          
            
               
                        
                           1)
                        
                     
                     
                        
                           A 2016. július 12‑i Yanukovych kontra Tanács végzés (T‑347/14) rendelkező részének 3. pontját úgy kell értelmezni, hogy a keresetlevélben foglalt megsemmisítés iránti kérelem tekintetében az egyaránt kiterjed a Viktor Viktorovych Yanukovych részéről és az Olga Stanislavivna Yanukovych – mint V. Viktorovych Yanukovych örököse – részéről felmerült költségekre.
                        
                     
                  
          
            
               
                        
                           2)
                        
                     
                     
                        
                           Egyfelől O. Stanislavivna Yanukovych mint V. Viktorovych Yanukovych örököse, másfelől pedig az Európai Unió Tanácsa maga viseli az értelmezés iránti eljárással kapcsolatban felmerült saját költségeit.
                        
                     
                  
          
            
               
                        
                           3)
                        
                     
                     
                        
                           Az Európai Bizottság maga viseli saját költségeit.
                        
                     
                  
          
            
               
                        
                           4)
                        
                     
                     
                        
                           A jelen végzés eredeti példányát mellékelni kell az értelmezett végzés eredeti példányához, amelyre a jelen végzésre hivatkozó széljegyzetet kell vezetni.
                        
                     
                  
          
               
                  
                     Luxembourg, 2017. július 19.
                     
                        
                           E. Coulon
                           hivatalvezető
                        
                        
                           G. Berardis
                           elnök
                        
                     
                  
               
            (
            *1
         )	Az eljárás nyelve: angol.